Beng ba mesebetsi ba ka busetswa bokaalo bo dumelletsweng ba ETI e sa sebediswang ho fokotsa bokaalo ba lekgetho la mosebetsi le leshwang ka mora ho fela ha nako ya tsepamiso ya dibuka ya dikgwedi tse tshelela (1 Tlhakubele ho isa ho 31 Phato le 1 Loetse ho isa ho 28/29 Hlakola).
Pusetso ya ETI e tla leshwa feela ebang mongamosebetsi a ikobela tefo ya lekgetho. Sena se bolela hore dikgutliso tsohle tsa lekgetho di nyehetswe mme ha ho sekoloto sa lekgetho se morao nakong eo ditokomane tsa Tsepamiso ya dibuka tsa mongamosebetsi [EMP501 le IRP5/IT3(a)s] di amohelwang le ho sebetswa ke SARS.
Ebe rona jwalo ka beng ba mesebetsi re ka tseka pusetso ena jwang?
Ha ho nyehelwa EMP501 mafelong a nako ya tsepamiso ya dibuka, dikhrediti tsohle tse sa sebediswang di a busetswa hobane ha di kgone ho ka nkelwa pele. Ha ho letho leo mongamosebetsi a lokelang ho le etsa ebang mongamosebetsi a ikobela lekgetho mme le diakhaonto tsa hae di le hantle.
Ebang o batla ho tletleba ka pusetso ya hao, ka kopo letsetsa Contact Centre ho 0800 00 7277 kapa o etele lekala la hao le haufi la SARS.
Pusetso ena e tla etswa jwang ke SARS?
Mongamosebetsi o sa na le dikgwedi tse ding tse tshelela ho lokisa maemo a hae a ho se ikobele tefo ya lekgetho. Dikgwedi tsena tse tshelela di fela mafelong a nako ya ho tsepamisa dibuka. Moo ho se ikobele ha tefo ya lekgetho ho so kang ho lokiswa teng nakong ya dikgwedi tsena tse tshelela, pusetso ya ETI ha e sa tla fumaneha.
Keletso ya bohlokwa: SARS e ke ke ya lefa pusetso efe kapa efe ho mongamosebetsi ebang pusetso eo e le ka tlase ho R100 kapa bokaalo bofe kapa bofe bo laetsweng ke Khomeshenara ka hara Koranta ya Mmuso. Tjhelete e jwalo e tla nkelwa kgweding e latelang molemong wa nako e latelang ya tsepamiso ya dibuka.
Ebang SARS e hloka lesedi le itseng ho wena, e tla o bolella dintlha tsa lesedi leo e le hlokang. Le ka fapana ho ya ka mongamosebetsi enwa ho isa ho mongamosebetsi e mong mme le ka kenyeletsa lesedi le mabapi le lenane la meputso la basebetsi ba monyetelng wa se itseng mmoho le ho tlatswa ha foromo eo re tlang ho o neha yona.
Ebe dipusetso (dikhrediti) di ka sebediswa ho lefa sekoloto?
Keletso ya bohlokwa: Beng bohle ba mesebetsi ba ile ba fuwa lengolo pele ho la 28 Hlakola le ba eletsang hore ebang ba sa ikobele tefo ya lekgetho ka tsela efe kapa efe mafelong a Hlakola 2015, ba tla be ba lahlehetswe ke pusetso ya bona. Ho se ikobele tefo ya lekgetho ho akaretsa sekoloto se so kang se leshwa kapa kgutliso e so kgutle mme sena se sebetsa makgethong ohle le afe kapa afe.
Ebang maemo a hao a sa ikobele tefo ya lekgetho mme o lahlehetswe ke pusetso empa o na le bopaki ba hore o nehelane ka tsohle tse lokelang ho kgutliswa mme ebile o lefile pele ho Hlakola 2015, o ka tletleba lekaleng la hao le haufi laSARS.
Dintlha tsa bohlokwa tse mabapi le dipusetso
ETI e sa sebediswang ka la 31 Phato 2014
Ke bokaalo ba “ETI e sa sebediswang” Tsebahatsong ya Tsepamiso ya dibuka ya mongamosebetsi (EMP501) ya Phato (201408)
Bokaalo bona bo ke ke ba dumellwa ho iswa pele e le “bokaalo ba ETI e tlisitsweng pele” Tsebahatsong ya Loetse (201409) ya Tsepamiso ya dibuka ya mongamosebetsi (EMP201)
Bokaalo bofe kapa bofe ba ETI bo so kang bo sebediswa ho fokotsa bokaalo ba lekgetho la mosebetsi bo leshwang ka la 28 Hlakola 2014 bo ka nna ba kenyeletswa e le ETI ya bokaalo bo nketsweng pele.
Ena ke yona nako feela eo bokaalo ba sehla se seng (rollover) bo tlang ho nkelwa pele ho ya nakong e nngwe ya tsepamiso ya dibuka.
Moo bokaalo ba ETI bo sa tsekwang kapa bo le ka tlase ho bokaalo bo lokelang ho tsekwa, kgaello ena e tlameha ho tsekwa ka kgwedi eo phoso ena e etsahetseng ka yona.
Lesedi la ETI le Ditifikeiting tsa Mosebetsi tsa Lekgetho [IRP5/IT3(a)s] kgweding eo ha di a tlameha ho fetolwa hore di kenyeletse lesedi la ETI ya kgwedi e fetileng.
ETI e tsekilweng ho feta tekanyo kgweding e fetileng (ho kenyeleditswe le Pherekgong le Hlakola 2014)
Ntle le Tlhakubele 2014 (201403), bokaalo ba ETI bo nketsweng pele ba Tlhakubele le Loetse ka mehla bo tlameha ho dula e le ha ho letho.
Bokaalo ba ETI bo nketsweng pele mafelong a dinako tsa tsepamiso ya dibuka, [ya nakwana (31 Phato) le ya selemo ka seng (28/29 Hlakola)] bo tla busetswa ha feela e le hore mongamosebetsi o ikobela tefo ya lekgetho.
Mohlala wa ka moo Pusetso ya ETI e sebetswang palo ka teng
Mongamosebetsi ya kgolang molemo wa sena o na le pusetso ya ETI mafelong a nako ya tsepamiso ya dibuka ya dikgwedi tse tshelela mme o ikobela tefo ya lekgetho ka botlalo. Mongamosebetsi o entse qeto ya ho se sebedise pusetso ya ETI ka morero wa ho fokotsa sekoloto sefe kapa sefe sa lekgetho.
SARS e tla busetsa mongamosebetsi bokaalo ba R30 000 ha feela e le hore o ikobela tefo ya lekgetho ka botlalo mme ditokomane tsa Tsepamiso ya dibuka tsa Hlakola 2015 di nyehetswe hantle mme di se na diphoso​ ​ ​ ​ ​ ​ ​ ​
Dinakong tsa nyehelo ya tsepamiso ya dibuka tsa nakwana le tsa selemo ka seng, beng ba mesebetsi ba tlameha ho romela EMP501 le IRP5/IT3(a)s ho SARS.
Ebang ho ka fumanwa diphapang dife kapa dife, beng ba mesebetsi ba tla koptjwa hore ba lokise kapa ba hlakise tsena matsatsing a 21 a kgwebo.
Keletso ya Bohlokwa: Diphetoho tsena di ka tla le ditjeo tsa dikotlo le tswala ebang lekgetho la mongamosebetsi le sa ka la leshwa ka botlalo ka letsatsi la ho qetela.
Moo mongamosebetsi a unneng molemo wa kgothatso ya ETI mme a sa ikobele tefo ya lekgetho ka letsatsi la ho qetela la kgwedi eo kgothatso e sebedisitsweng kapa e lefilweng ka yona, bokaalo ba “ETI Utilised/ ETI e sebedisitsweng” bo tla kgutlisetswa morao, mme sena se tla baka hore ho be le dikotlo le tswala ebang lekgetho la mongamosebetsi le sa leshwa ka botlalo ka letsatsi la ho qetela.